9 Tota le fa re le mo maemong a a maswe go le kana kang, re ka nna le mabaka a go ipela. Go ne ga nna jalo ka Mokeresete yo o bidiwang Adolf. O nna kwa nageng e go fetileng dingwaga tse dintsi tiro ya Basupi ba ga Jehofa e thibetswe kwa go yone. Adolf le ditsala dingwe tsa gagwe ba ne ba tshwarwa mme ba atlholelwa go nna kwa kgolegelong lobaka lo loleele ka ntlha ya go gana go itatola ditumelo tsa bone tse di thailweng mo Baebeleng. Botshelo kwa kgolegelong bo ne bo se motlhofo, mme Adolf le ditsala tsa gagwe ba ne ba nna le mabaka a go leboga Modimo, fela jaaka Paulo le Silase. Ba bolela gore go ya ga bone kwa kgolegelong go ne ga ba thusa go nonotsha tumelo ya bone le go nna le dinonofo tse di molemo tsa Bokeresete, tse di jaaka go nna pelotshweu, kutlwelobotlhoko le go nna le lorato lwa bokaulengwe. Ka sekai, fa mogolegwa a ne a romeletswe sephuthelwana go tswa kwa gae, o ne a kgaoganya se a se romeletsweng le badumedikaene ba ba neng ba tsaya dilwana tseo tse di oketsegileng e le tse di tswang kwa go Jehofa yo tota e leng ene Monei wa “mpho nngwe le nngwe e e molemo le neo nngwe le nngwe e e itekanetseng.” Ditiro tse di ntseng jalo tsa bopelonomi di ne di dira gore moabi le ba ba abelwang ba ipele. Ka gone selo se go neng go akanngwa gore se tla ba koafatsa tumelo tota e ne ya nna sone se se neng sa ba dira gore ba nonofe semoyeng!—Jakobe 1:17; Ditiro 20:35.